Publication: Magyar Közlöny
Issue: MK-2007-70 (Year: 2007, Number: 70)
Era: 2004-2010
Section: Melléklet a 2007. évi XLVI. törvényhez
Paragraph Index: 17536

d) egy központi szervezet kijelölése vagy kialakítása, amely a légiforgalmi szolgálatok megszakadása és a szükségintézkedések bevezetése esetén éjjel-nappal pontos tájékoztatást tud nyújtani a kialakult helyzetről és a vonatkozó szükségintézkedésekről egészen addig, amíg a rendszer rendes működése helyreáll. A központi szervezeten belül vagy e mellett a szolgáltatások megszakadása alkalmával szükséges tevékenységek összehangolására jelöljenek ki egyeztető munkacsoportot. 4.3 Az ICAO rendelkezésre áll mindazon fejlemények figyelemmel kísérésére, amelyek a szükségintézkedések kidolgozását és foganatosítását megkövetelő eseményekhez vezetnek, továbbá szükség szerint segítséget nyújt az intézkedések kidolgozásához. A tényleges kényszerhelyzet esetén az érintett körzeti irodá(k)ban és az ICAO montreáli székhelyén egyeztető csoportot alakítanak és intézkednek, hogy éjjel-nappal szakértő személyzet álljon rendelkezésre vagy legyen elérhető. A csoportok feladata a bármely forrásból származó tájékoztatások folyamatos értékelése, az állami légiforgalmi tájékoztató szolgálat állandó és rendszeres tájékoztatása, az érintett nemzetközi szervezetekkel és helyi szerveivel történő kapcsolattartás, az érintett, valamint a szükségintézkedésekben résztvevő valamennyi Állammal történő közvetlen, aktuális és naprakész információ-csere. A rendelkezésre álló összes adat elemzése alapján a körülményeknek megfelelő tevékenység vagy intézkedés kezdeményezésének jogát a csoport beszerzi az érintett Állam(ok)tól.

Source: https://magyarkozlony.hu/hivatalos-lapok/7e70cec03f34e3c2efd8610b865b65591eafd701/dokumentumok/a55dc160549d57fa4db0035e37c6a6a98dd1a0b9/letoltes